Ændret forslag til Rådets direktiv om fastsættelse af principperne for tilrettelæggelse af veterinærkontrollen for tredjelandsprodukter, der føres ind i Fællesskabet (1) (97/C 258/03) (EØS-relevant tekst) KOM(97) 321 endelig udg. - 96/0109(COD)

(Forelagt af Kommissionen i henhold til EF-traktatens artikel 189 A, stk. 2, den 27. juni 1997)

Den 21. maj 1996 forelagde Kommissionen Rådet ovennævnte forslag. Som følge af Europa-Parlamentets udtalelse af 19. februar 1997 foretages der følgende ændringer i det oprindelige forslag:

1) Titlen affattes således:

»Forslag til Europa-Parlamentets og Rådets direktiv om fastsættelse af principperne for tilrettelæggelse af veterinærkontrollen for tredjelandsprodukter, der føres ind i Fællesskabet«.

2) Præamblen affattes således:

»EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 100 A,

under henvisning til forslag fra Kommissionen,

under henvisning til udtalelse fra Det Økonomiske og Sociale Udvalg,

i henhold til fremgangsmåden i artikel 189 B i traktaten, og«.

3) Første betragtning udgår.

4) Sjette betragtning affattes således:

»med det nye veterinærkontrolsystem kræves det kun, at der foretages dokumentkontrol og fysisk kontrol; det er derfor nødvendigt at afskaffe separat identitetskontrol, da denne foretages som led i den fysiske kontrol;«.

5) Artikel 5, stk. 1 (vedrører kun den tyske udgave).

6) Artikel 9, stk. 1, litra a), affattes således:

»a) hvis sendingen ikke aflæsses, kan den kompetente myndighed stikprøvevis foretage dokumentkontrol af produkterne på grundlag af originaleksemplaret af veterinærcertifikatet eller veterinærdokumentet eller andre dokumenter eller en bekræftet kopi heraf. Hvis der er foretaget dokumentkontrol, skal den kompetente myndighed af hensyn til grænsekontrolstedet i bestemmelseshavnen eller -lufthavnen udstede det i artikel 5, stk. 1, omhandlede certifikat«.

7) Artikel 9, stk. 1, litra c), affattes således:

»c) hvis sendingen aflæsses og midlertidigt opbevares under den kompetente myndigheds tilsyn på havnens eller lufthavnens toldområde for at blive videresendt til et andet grænsekontrolsted ad sø- eller luftvejen, skal den kompetente myndighed foretage dokumentkontrol af produkterne på grundlag af de i litra a) omhandlede dokumenter; i undtagelsestilfælde, hvor der kan foreligge risiko for folke- eller dyresundheden, eller hvor der er mistanke om uregelmæssigheder, kan der foretages fysisk kontrol. Denne skal i alle tilfælde finde sted på et godkendt grænsekontrolsted.«

8) Artikel 12, stk. 1, affattes således:

»1. Sendinger fra et tredjeland, der er bestemt til en frizone, et frilager eller et toldoplag, skal på det i artikel 3, stk. 2, omhandlede grænsekontrolsted underkastes dokumentkontrol og fysisk kontrol for at sikre, at produkterne opfylder betingelserne for indførsel. I så fald skal toldmyndighederne og de ansvarlige veterinærmyndigheder på grænsekontrolstedet tillade, at sendingerne modtages i en frizone, på et frilager eller et toldoplag«.

9) Artikel 16, stk. 4, andet afsnit, affattes således:

»Konstateres en overtrædelse at være et resultat af uagtsomhed eller en forsætlig handling, pålægges klarereren en bøde svarende til mindst 20 % af produktets toldværdi«.

10) I artikel 30, stk. 1, og artikel 31, stk. 1, første og andet afsnit, ændres »1. januar 1997« til »1. januar 1998«.

(1) EFT nr. C 245 af 23. 8. 1996, s. 9.